Христос пред Пилатом
Христос пред Пилатом 

Споља допиру гласи,
као таласи
бурних мора:

- Распни га! Распни га!

Пилат, пун брига
тешких, мрачно гледа преда се.

Мрки облаци, кобни,
светлост сунчану гасе.

А Он, ко идеја,
чиста, бела, узвишена,
чију победу у себи носи,
стоји нем, одважан,
у колу убица,
фарисеја.

Тишина.
Цвркут птица
онемео је.

- Узмите тело моје!...

Сунце се отме за тренут један
и тужно Му плаче у коси...
Споља се чују гласи,
ко бурни таласи:

- Распни га! Распни га!

Душан Васиљев

Српска уметничка поезија